Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2022/C 246/06)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1).

OBVESTILO O STANDARDNI SPREMEMBI, KI SPREMINJA ENOTNI DOKUMENT

„Cadillac“

PDO-FR-A0686-AM03

Datum obvestila: 1. april 2022

OPIS ODOBRENIH SPREMEMB IN RAZLOGI ZANJE

1. Uradni geografski kodeks

Občine na geografskem območju in območju v neposredni bližini so bile posodobljene po uradnem geografskem kodeksu.

Obseg območja ostaja enak.

Enotni dokument je spremenjen v točkah 6 in 9.

2. Pakiranje

V točko (a) odstavka 3 oddelka IX specifikacije proizvoda je dodana možnost, da se vina pakirajo v nepredušno in vakuumsko zaprte posode s prostornino največ 5 litrov.

Namen te spremembe je večja izbira posod, da bi bolje zadovoljili povpraševanje, zlasti v gostinstvu.

Enotni dokument je spremenjen v točki 9.

3. Promet med odobrenimi skladišči

Točka (b) odstavka 5 oddelka IX poglavja 1 o datumu dajanja vina v promet med odobrenimi skladišči je črtana.

Ta sprememba ne vpliva na enotni dokument.

4. Sklic na nadzorni organ

Besedilo sklica na nadzorni organ je bilo usklajeno z besedilom, ki se pojavlja v drugih specifikacijah proizvodov za označbe. Gre zgolj za redakcijsko spremembo.

Ta sprememba ne vpliva na enotni dokument.

ENOTNI DOKUMENT

1. Ime

Cadillac

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vina

KRATEK OPIS

Označba „Cadillac“ se uporablja samo za mirna bela vina.

Ta vina imajo:

— najmanj 15-odstotni volumenski delež naravnega alkohola,

— najmanj 51 g/l fermentirnih sladkorjev.

Ta mirna bela vina z ostankom sladkorja se pridelujejo iz sort vinske trte sémillon B, ki močno prevladuje, sauvignon B, sauvignon gris G in muscadelle B.

Njihova zlata barva s staranjem rahlo potemni. V vonju mladih vin se pogosto zaznajo arome belega sadja in cvetlic, ki se s staranjem neredko razvijejo v arome kandiranega sadja in citrusov, med zorenjem v sodih pa včasih razvijejo note po praženem. Ta uravnotežena vina združujejo mehkobo in eleganco z zelo obstojnim vonjem. So odlična za staranje.

Najnižja vsebnost skupnih kislin in najvišja vsebnost skupnega žveplovega dioksida sta znotraj mejnih vrednosti iz predpisov Unije.

Splošne analitske lastnosti Največji delež skupnega alkohola (v vol. %) 19 Najmanjši delež dejanskega alkohola (v vol. %) 12 Najnižja vsebnost skupnih kislin v miliekvivalentih na liter Najvišja vsebnost hlapnih kislin (v miliekvivalentih na liter) 25 Najvišja vsebnost skupnega žveplovega dioksida (v miligramih na liter)

5. Enološki postopki

5.1. Posebni enološki postopki

1. Posebni enološki postopek

Po obogatitvi z dosladkanjem ali z rektificiranim zgoščenim moštom volumenski delež skupnega alkohola ne sme presegati 15 %. Obogatitev z delnim zgoščevanjem mošta, namenjenega za proizvodnjo vina, se odobri, če se tako obogatena količina omeji na največ 10 %. To omogoča povečanje volumenskega deleža skupnega alkohola na 19 vol. %.

2. Gostota zasaditve in pravila rezi

Pridelovalna praksa

Najmanjša gostota zasaditve vinske trte je 4 500 trsov na hektar. Razdalja med vrstami ne sme biti večja od 2,50 metra, razmik med trsi v isti vrsti pa ne sme biti manjši od 0,80 metra.

Rez vinske trte se izvede najpozneje na stopnji razvitih listov (fenofaza 9 po Lorenzu). Trsi se obrezujejo na naslednje načine: z rezjo na enojni, dvojni ali mešani guyot ali rezjo na kratko, s kordonsko gojitveno obliko royat, pahljačasto gojitveno obliko ali rezjo na šparone z največ 12 očesi na trs.

3. Trgatev

Pridelovalna praksa

Vina so pridelana iz grozdja, ki se trga prezrelo (prisotnost plemenite plesni in/ali sušenje na trti). Pridelujejo se iz ročno potrganega grozdja s postopno trgatvijo.

5.2. Največji donosi

1. 40 hektolitrov na hektar

6. Razmejeno geografsko območje

Trgatev, vinifikacija, obdelava, zorenje in pakiranje vina potekajo na ozemlju naslednjih občin departmaja Gironde po uradnem geografskem kodeksu z dne 1. januarja 2021: Baurech, Béguey, Cadillac, Capian, Cardan, Donzac, Gabarnac, Haux, Langoiran, Laroque, Lestiac-sur-Garonne, Monprimblanc, Omet, Paillet, Rions, Saint-Germain-de-Grave, Saint-Maixant, Semens, Tabanac, Le Tourne, Verdelais in Villenave-de-Rions.

7. Sorte vinske trte

Muscadelle B

Semillon B

8. Opis povezave

Za geografsko območje kontrolirane označbe porekla „Cadillac“ je značilno zelo razgibano in včasih strmo površje (vzpetine dosegajo nadmorsko višino 120 m). Celotno območje izvrstno odcejajo številni potoki, pritoki Garone, ki so izdolbli strugo v apnenčasto podlago. Geografsko območje označbe „Cadillac“, ki se od severa proti jugu razteza na približno 30 kilometrih in sredi katerega, tj. 40 kilometrov od Bordeauxa, leži utrjeno mesto Cadillac, po katerem se označba imenuje, ima zmerno podnebje, vplivi doline reke Garone in Atlantskega oceana pa blažijo nevarnost spomladanskih pozeb. Zajema 22 občin departmaja Gironde vzdolž Garone, ki na svojem ozemlju združujejo ravnino, vznožje, pobočje in planoto. To območje je sestavni del južnega dela območja označbe „Premières Côtes de Bordeaux“ na desnem bregu Garone, nad bordojsko aglomeracijo in jugovzhodno od nje, ne obsega pa enklav Sainte-Croix-du-Mont in Loupiac.

Geografsko območje ima jeseni posebno mezoklimo. Vlažnost jutranjih meglic, ki se dvigajo nad meandri Garone, se izmenjuje z zelo toplimi in sončnimi obdobji na dobro osončenih gričih. To na teh gričih v posebnih ekoloških razmerah spodbuja razvoj plemenite plesni (Botrytis cinerea) na grozdnih kožicah, tj. mikroskopske plesni, ki daje najboljša likerska vina.

Razen parcel, ki ležijo na mlajših naplavinah, ni z območja parcel za proizvodnjo vnaprej izključena nobena posamezna vrsta tal. So pa izključene parcele na dnu dolinic, ki ležijo ob potokih ali v njihovi bližini in niso strme ali so vbočene, tako da je oteženo odtekanje vode. V razmejeno območje označbe prav tako niso vključene parcele s slabim naravnim odcejanjem vode na hidromorfnih tleh. Izključena so zelo gosto poseljena območja, ki niso zasajena z vinsko trto.

Za območje so značilne različne vrste gozdnate pokrajine. Z območja parcel za proizvodnjo je izključen gozd ob potokih na dnu dolinic, saj se ta predel v preteklosti ni uporabljal za vinogradništvo. Sestavni del pokrajine označbe „Cadillac“ je star listnati gozd, ki je zato prav tako izključen.

Na tem razmejenem območju sta nujna optimalna vzgoja trte ter uravnavanje njene bujnosti in rodnosti. Vina z označbo „Cadillac“ se namreč pridobivajo iz prezrelega grozdja. Zato je število grozdov na trs omejeno. Gostota zasaditve je precej velika, največja obremenitev na parcelo pred prezrelostjo pa je omejena. Zrelo grozdje, prekrito s plastjo sive plesni, se počasi suši, v njem pa se koncentrirajo sladkorji in arome. Trgači nato ročno odbirajo to „gnilo“ grozdje, od trsa do trsa: to je prvo trganje. Temu sledijo še dve ali tri druga trganja, ki se določijo glede na izmenične podnebne razmere, ki so ugodne za razvoj glivice in koncentracijo grozdja. Stisnjeno grozdje nato zelo počasi vre, pri čemer se zaradi njegove bogatosti samo od sebe ustavi vrenje vin, ki so še vedno bogata s sladkorji, delež alkohola pa ubije kvasovke.

Ta mirna bela vina z ostankom sladkorja se pridelujejo iz sort vinske trte sémillon B, ki močno prevladuje, sauvignon B, sauvignon gris G in muscadelle B.

Njihova zlata barva s staranjem rahlo potemni. V vonju mladih vin se pogosto zaznajo arome belega sadja in cvetlic, ki se s staranjem neredko razvijejo v arome kandiranega sadja in citrusov, med zorenjem v sodih pa včasih razvijejo note po praženem. Ta uravnotežena vina združujejo sladkost in eleganco z zelo obstojnim vonjem. So odlična za staranje.

9. Bistveni dodatni pogoji (pakiranje, označevanje, ostale zahteve)

Pravni okvir:

nacionalna zakonodaja

Vrsta dodatnega pogoja:

pakiranje na razmejenem geografskem območju

Opis pogoja:

Vina zorijo vsaj do 15. marca leta, ki sledi letu trgatve.

Da bi se ohranile bistvene značilnosti in avtentičnost vin, se ta pakirajo v steklenice ali v nepredušno in vakuumsko zaprte posode s prostornino največ 5 litrov. Pakiranje mora potekati na kraju vinifikacije in zorenja.

Pravni okvir:

nacionalna zakonodaja

Vrsta dodatnega pogoja:

izjema pri proizvodnji na razmejenem geografskem območju

Opis pogoja:

Območje v neposredni bližini, opredeljeno z izjemo za vinifikacijo, obdelavo, zorenje in pakiranje vina, po uradnem geografskem kodeksu z dne 1. januarja 2021 obsega ozemlje naslednjih občin departmaja Gironde: Arbanats, Artigues-près-Bordeaux, Ayguemorte-les-Graves, Baigneaux, Baron, Barsac, Beautiran, Bellebat, Bellefond, Beychac-et-Caillau, Blésignac, Bommes, Bonnetan, Bouliac, Branne, La Brède, Budos, Cabara, Cadarsac, Cadaujac, Camarsac, Cambes, Camiac-et-Saint-Denis, Camblanes-et-Meynac, Camiran, Carignan-de-Bordeaux, Casseuil, Castelviel, Castres-Gironde, Caudrot, Cénac, Cérons, Cessac, Coirac, Courpiac, Créon, Croignon, Cursan, Daignac, Dardenac, Daubèze, Escoussans, Espiet, Les Esseintes, Faleyras, Fargues, Fargues-Saint-Hilaire, Frontenac, Génissac, Gironde-sur-Dropt, Gornac, Grézillac, Guillac, Illats, Isle-Saint-Georges, Izon, Jugazan, Ladaux, Landiras, Langon, Léogeats, Léognan, Lignan-de-Bordeaux, Loupes, Loupiac Lugaignac, Lugasson, Madirac, Martillac, Martres, Mazères, Montignac, Morizès, Moulon, Mourens, Naujan-et-Postiac, Nérigean, Le Pian-sur-Garonne, Podensac, Pompignac, Porte-de-Benauge, Portets, Le Pout, Preignac, Pujols-sur-Ciron, Quinsac, Rauzan, Roaillan, Romagne, Sadirac, Saint-André-du-Bois, Saint-Aubin-de-Branne, Saint-Brice, Saint-Caprais-de-Bordeaux, Saint-Exupéry, Saint-Félix-de-Foncaude, Saint-Genès-de-Lombaud, Saint-Genis-du-Bois, Saint-Germain-du-Puch, Saint-Hilaire-du-Bois, Saint Laurent du Bois, Saint-Laurent-du-Plan, Saint-Léon, Saint-Loubert, Saint-Loubès, Saint-Macaire, Saint-Martial, Saint-Martin-de-Sescas, Saint-Médard-d’Eyrans, Saint-Michel-de-Rieufret, Saint-Morillon, Saint-Pierre-d’Aurillac, Saint-Pierre-de-Bat, Saint-Pierre-de-Mons, Saint-Quentin-de-Baron, Saint-Selve, Saint-Sulpice-de-Pommiers, Saint-Sulpice-et-Cameyrac, Saint-Vincent-de-Paul, Sainte-Croix-du-Mont, Sainte-Foy-la-Longue, Sallebœuf, Sauternes, La Sauve, Soulignac, Targon, Tizac-de-Curton, Toulenne, Tresses in Virelade;

delno vključena občina:

Castets et Castillon le za ozemlje nekdanje občine Castets-en-Dorthe, po tem ko je bila 1. januarja 2017 združena z občino Castillon-de-Castets.

Označevanje: neobvezne navedbe

Pravni okvir:

nacionalna zakonodaja

Vrsta dodatnega pogoja:

dodatne določbe o označevanju

Opis pogoja:

Vse neobvezne navedbe, katerih uporabo lahko po predpisih Unije urejajo države članice, so na etiketah napisane s črkami, katerih velikost niti po višini niti po širini ne presega polovične velikosti črk, ki sestavljajo ime kontrolirane označbe porekla.

Označevanje: večja geografska enota

Pravni okvir:

nacionalna zakonodaja

Vrsta dodatnega pogoja:

dodatne določbe o označevanju

Opis pogoja:

Pri označevanju vin s kontrolirano označbo porekla se lahko navede večja geografska enota, „Vin de Bordeaux“ ali „Grand Vin de Bordeaux“.

Velikost črk za navedbo večje geografske enote niti po višini niti po širini ne presega dveh tretjin velikosti črk, ki sestavljajo ime kontrolirane označbe porekla.

Povezava na specifikacijo proizvoda

http://info.agriculture.gouv.fr/gedei/site/bo-agri/document_administratif-dea6e836-191b-42a7-b58d-c62e78a39b38

(1) UL L 9, 11.1.2019, str. 2.